*Af Jørgen Møller, Svend-Erik Skaaning, Michael Bang Petersen, professorer ved Institut for Statskundskab, Aarhus Universitet, og Jakob Tolstrup, lektor ved Institut for Statskundskab*

**Konflikt og demokratisering i det 21. århundrede**

Hvordan fremmer man demokratisering, uden at det øger risikoen for voldelige konflikter? Det er et af det 21. århundredes vigtigste politiske spørgsmål. Siden Østblokkens sammenbrud i 1989-91 har demokrati spredt sig som en løbeild, og ikke mindre end 127 ud af verdens 195 lande er i dag demokratiske, hvis vi anvender en minimumsdefinition. Men denne historisk usete demokratiseringsbølge har haft en skyggeside. Mange demokratiseringsprocesser er gået hånd i hånd med politisk ustabilitet, nogle gange kulminerende i egentlige borgerkrige.

 Den bedste illustration er måske at finde i de politiske omvæltninger, der begyndte i Mellemøsten og Nordafrika i december 2010. Det såkaldte arabiske forår satte diktatorer fra bestillingen i lande som Tunesien, Egypten, Libyen og Yemen og førte til et krav om demokrati i en række andre lande i regionen. Men i skrivende stund har disse omvæltninger kun kastet ét demokrati af sig, nemlig Tunesiens. Til gengæld er Mellemøsten og Nordafrika blevet sat i brand. I Libyen, Syrien og Irak raser borgerkrige, der enten direkte har deres udspring i omvæltningerne i 2011 eller er blevet forstærket af disse begivenheder. I Bahrain blev demonstrationerne i 2011 brutalt slået ned, med assistance fra Saudi Arabien. Og i 2013 afsatte det magtfulde egyptiske militær det Islamiske Broderskab, der blot halvandet år tidligere havde vundet et frit valg.

 Vi behøver imidlertid ikke bevæge os uden for Europa for at finde eksempler på, at politiske omvæltninger har ført til voldelige opgør. I november 2013 brød demonstrationer ud i Ukraines hovedstad, Kiev. Efter en månedlang konfrontation lykkedes det demonstranterne at få det ukrainske parlament til at afsætte præsident Viktor Janukovitj. Selve opgøret med Janukovitj efterlod snesevis af døde i Kievs bymidte. Men de voldelige sammenstød mellem pro-vestlige demonstranter og ukrainske sikkerhedsstyrker var blot et forvarsel om det, der skulle følge. Ukraine har siden 2013 været genstand for en regulær borgerkrig mellem separatister i den østlige del af landet og den nye regering i Kiev. Rusland har fra start engageret sig på separatisternes side, og gik i marts 2014 så langt som til formelt at annektere halvøen Krim. Samtidig er en større del af Østukraine reelt uden for Kiev-regeringens kontrol. Borgerkrigen har angiveligt haft op imod 5.000 dødsofre, og den har yderligere destabiliseret den ukrainske stat og den ukrainske økonomi – det hele på dørtrinnet til EU.

Udviklingen i først Mellemøsten og Nordafrika og senest Ukraine illustrerer, at det 21. århundredes demokratiske omvæltninger ofte har ført voldelige konflikter og ustabilitet med sig. Det er ikke sådan, at denne udvikling er fuldstændig ny. En række forskere har argumenteret for, at vi finder lignende dynamikker i første halvdel af det 20. århundrede. Den britiske sociolog Michael Mann har i en bog med den sigende titel *The Dark Side of Democracy* ligefrem kædet en række af det 20. århundredes store etniske udrensninger sammen med den demokratisering, der pågik efter Første Verdenskrig. Andre forskere hævder, at demokratiserende lande i perioden indtil Anden Verdenskrig førte en mere aggressiv udenrigspolitik end både etablerede demokratier og ikke-demokratier. Endelig er der også belæg for, at demokratiske omvæltninger har ført til borgerkrige i tidligere perioder.

Men indtil for to generationer siden var demokrati stort set forbeholdt den vestlige verden. Det nye er, at demokratiseringer pågår over det meste af kloden i et forrygende tempo. Der er derfor langt flere demokratiseringsforsøg, end vi tidligere har været vidne til, og mange af disse omvæltninger finder sted i lande, der er splittet af etniske og religiøse konfliktlinjer. Ofte er disse lande også præget af lave moderniseringsniveauer og af svage og korrupte statsapparater. Alt i alt er der tale om sprængfarlig cocktail, hvor der er en iboende fare for, at demokratiske åbninger aktiverer ulmende samfundskonflikter, eksempelvis mellem forskellige etniske eller religiøse grupper.

Det rejser et grundlæggende dilemma for enhver, der både støtter op om demokrati, og som ønsker en fredeligere verden. Hvordan skal man tackle dette dilemma? Er det overhovedet muligt at fremme både fred og demokrati på én gang? Og kan vestlige regeringer og NGO’er medvirke til at forhindre eller bilægge konflikter uden at tilsidesætte hensynet til demokrati?

Det er de spørgsmål, vi i forskningsprojektet Conflict and Democratization (CODE) vil forsøge at besvare. Det fireårige projekt er forankret på Institut for Statskundskab i Aarhus og modtog ved årsskiftet 16 millioner kroner i støtte fra Innovationsfonden. Derudover har Aarhus Universitet bidraget med yderligere 7 millioner kroner. CODE samler otte forskere ved Institut for Statskundskab samt fire internationale topforskere. Fokus er rettet imod ikke-militære tiltag, og et løbende samarbejde med praktikere fra internationale NGO’er og Udenrigsministeriet skal bidrage til at gøre forskningsresultaterne relevante for konkrete beslutninger og aktiviteter.

 Vi er derfor særligt interesserede i faktorer, der kan rent faktisk kan påvirkes af politiske beslutningstagere og NGO’ere på kort og mellemlang sigt – hele tiden med øjnene stift rettet imod dilemmaet mellem demokratisering og konflikt. Hvordan kan man eksempelvis styrke civilsamfundsgrupper og politiske partier uden at bidrage til at aktivere latente konflikter mellem forskellige befolkningsgrupper? Er nationale valgobservatører mere effektive end internationale missioner? Og har de personer og grupper, som vælger voldelige konfrontationer, en tendens til at overvurdere egen styrke?

 Spørgsmålene står i kø, al den stund tidligere forskning frem for alt har fokuseret på at forklare den overordnede spænding mellem demokratisering og konflikt eller at afdække dybe, strukturelle årsager til henholdsvis demokratisering og konflikt. Med CODE forsøger vi for det første at binde forskningen i demokratisering og konflikt sammen og for det andet at forskyde fokus til faktorer, der rent faktisk kan påvirkes op til og under demokratiseringsprocesser. Vi stiller os altså ikke tilfredse med at konstatere, at nogle samfund står i en situation, hvor demokratisering har trange udsigter og truer med at fremkalde konflikter. Konfronteret med denne situation stiller vi spørgsmålet, hvorvidt og i så fald hvordan man trods alt kan forbedre udsigterne og nedbringe risikoen for voldelige konflikter. CODE tjener i den forbindelse også til at afdække grænserne for, hvad der kan gøres udefra. Nogle gange vil forsøg på at bistå demokratiseringsprocesser have utilsigtede virkninger i et sådant omfang, at det er bedre at lade tingene gå deres gang uden at blande sig. I en verden med knappe ressourcer, er det vigtigt at vide, hvornår det kan betale sig for eksempelvis vestlige regeringer at involvere sig, og hvornår det er mere hensigtsmæssigt at trække følehornene til sig.

Mere konkret falder CODE i to faser. Målet med den første fase er at afdække, hvad det er, der skaber konflikter under demokratiseringsprocesser. I hvilket omfang er der en påvirkning fra internationalt hold, herunder eksempelvis fra udemokratiske stormagter såsom Rusland og Saudi-Arabien? Er nogle politiske institutioner, herunder bestemte valgsystemer, mere tilbøjelige til at udløse voldelige konflikter end andre? Hvilke problemer skaber det, når bestemte befolkningsgrupper – eksempelvis de fattige, etniske grupper, eller landbefolkningen – er blevet forfordelt under et udemokratisk styre? Og hvordan reagerer individer, der under det tidligere styre har oplevet vold mod sig selv eller sine nærmeste, når demokratiske åbninger giver dem en mulighed for gøre op med deres tidligere undertrykkere?

Anden fase tager udgangspunkt i forsøget på at besvare disse spørgsmål. Men fokus er her rettet imod tiltag, der kan løse nogle af de problemer, vi identificerer i første fase. Vi vil eksempelvis analysere, om såkaldte ”*smart sanctions*” kan få udemokratiske stormagter som Rusland til at afholde sig fra at kaste benzin på bålet under demokratiske omvæltninger i nabolande, som vi senest har set det i Ukraine. Vi vil undersøge, om det er muligt at indrette valgsystemer på en måde, der neddrosler sekteriske konfliktlinjer, og om valgobservatører kan bidrage til at dæmpe gemytterne under potentielt eksplosive valg. Ligeledes vil vi afdække i hvilket omfang mekanismer for inddragelse af forskellige samfundsgrupper kan gyde olie på vandene i forhold til konflikter mellem etniske grupper, som det eksempelvis blev gjort i Sydafrika umiddelbart efter Apartheid. Endelig vil vi prøve at belyse, hvorvidt det er muligt at læge nogle af tidligere tiders sår ved at bringe bødler og ofre sammen via forskellige tiltag.

CODE sigter både på at bidrage til forskningen og til at give beslutningstagere, NGO’ere og den danske offentlighed en bedre forståelse for demokratiseringsprocessernes dilemmaer og for, hvilke tiltag der er mest effektive, når samfund står overfor demokratiske omvæltninger. Vi vil under projektet bidrage med en række avisartikler, der sætter fokus på dilemmaet mellem demokratisering og konflikt. Nogle af disse artikler vil trawle igennem den etablerede forskning for at formidle, hvad vi allerede ved om demokratisering og konflikt. I andre artikler vil vi præsentere vore egne forskningsresultater.

*Mann, Michael (2005). The dark side of democracy: explaining ethnic cleansing. Cambridge University Press.*

[*Http://ps.au.dk/forskning/forskningsprojekter/code/*](http://ps.au.dk/forskning/forskningsprojekter/code/)*.*